यहां यह भी उल्‍लेखनीय है कि हमारे देश में विश्‍वस्‍तरीय शिक्षा संस्‍थानों के अभाव में हजारों छात्र विदेशों में शिक्षा ग्रहण करने के लिये जाते हैं और प्रभूत मात्रा में धन खर्च करते हैं। यदि अपने देश में सरकारी क्षेत्र में विश्‍वस्‍तरीय संस्‍थान खोले जायें तो इन छात्रों की आवश्‍यकता की पूर्ति हो सकेगी और देश को आर्थिक लाभ भी होगा। यही नहीं आंकड़े बताते हैं कि हमारे देश से विदेशों में जाकर शिक्षा ग्रहण करने वाले छात्र जितना धन व्‍यय करते हैं, उस धन से भारत में प्रति वर्ष भारतीय प्रबन्‍ध संस्‍थान जैसे दस संस्‍थान खोले जा सकते हैं।